เอ็มดีใหม่ ปั้น Gen "ผู้ผลิตวัสดุก่อสร้างครบวงจร"
ธวัช อนันต์ธนวณิช หรือ ดร.กี๊ กรรมการผู้จัดการคนใหม่ บริษัท เจนเนอรัล เอนจิเนียริ่ง (GEN) เป็นคนหนุ่มรุ่นใหม่ ดีกรีปริญญาเอก วิศวกรรมโยธา จากมหาวิทยาลัยแคลิฟอร์เนีย เบิร์กลีย์ และเป็นนักเรียนทุนของเอ็นเอฟเอส หลังจบการศึกษามีโอกาสทำงานในสหรัฐอยู่ 4 ปี ก่อนจะกลับมาเมืองไทยเมื่อปี 2551
7 พ.ค. 2556

ธวัช อนันต์ธนวณิช หรือ ดร.กี๊ กรรมการผู้จัดการคนใหม่ บริษัท เจนเนอรัล เอนจิเนียริ่ง (GEN) เป็นคนหนุ่มรุ่นใหม่ ดีกรีปริญญาเอก วิศวกรรมโยธา จากมหาวิทยาลัยแคลิฟอร์เนีย เบิร์กลีย์ และเป็นนักเรียนทุนของเอ็นเอฟเอส หลังจบการศึกษามีโอกาสทำงานในสหรัฐอยู่ 4 ปี ก่อนจะกลับมาเมืองไทยเมื่อปี 2551
มีโอกาสเข้าทำงานในบริษัทผลิตชิ้นส่วนคอนกรีตสำเร็จรูป 3 ปี ก่อนจะถูกชักชวนจาก “วัชรกิติ วัชโรทัย” ประธานกรรมการ GEN เข้าร่วมงานเมื่อ 3 เดือนก่อนหน้านี้
ความท้าทายของ “ธวัช” กับงานในตำแหน่ง“เอ็มดี” GEN ไม่ได้อยู่แค่การยอมรับจากพนักงานและผู้บริหารเท่านั้น แต่ยังถูกจับตามองจากผู้ถือหุ้นว่าเขาจะลดความขัดแย้งระหว่างผู้ถือหุ้นใหม่กับพนักงาน เพื่อนำพาบริษัทแห่งนี้ให้ก้าวหน้าได้หรือไม่
ดร.กี๊ ยอมรับว่า มีความหนักใจอยู่บ้าง เพราะ GEN เป็นโรงงานเสาเข็ม แผ่นพื้นสำเร็จรูปที่มีแบรนด์อยู่แล้ว อดีตที่ผ่านมามีการเปลี่ยนผู้ถือหุ้นและผู้บริหารหลายครั้ง ทำให้ทิศทางนโยบายไม่ชัดเจน แต่ถ้าศึกษาแล้วพบว่าธุรกิจหลักของ GEN คือการผลิตแผ่นพื้นสำเร็จรูป เป็นธุรกิจที่ทำกำไรเติบโตได้
“2 เดือนที่เข้ามาร่วมงานใน GEN ราบรื่นกว่าที่คิด สิ่งแรกที่ทำคือการสร้างความมั่นใจให้พนักงาน และนโยบายชัดเจนว่าผมมีความตั้งใจ การพูดคุยกับพนักงานเป็นลักษณะปรึกษาหารือมากกว่าการสั่งการของผู้บริหารกับลูกน้อง จึงได้รับการตอบรับที่ดี ทุกคนเห็นว่าเราทำงานอย่างจริงจัง ทุกอย่างจึงลงตัว”
งานต่อไปคือ การวางแผนธุรกิจให้ GENรัดเข็มขัด ลดต้นทุนการผลิต ซึ่งมีโอกาสลดต้นทุนได้มากพอสมควร จากนั้นจึงให้ฝ่ายขายขยายฐานลูกค้ากลุ่มใหม่ๆ ตามประเภทสินค้าที่มีการเติบโตได้สูง เช่น พื้นผนังตกแต่ง ผลิตภัณฑ์ซีเมนต์พิเศษเด็นก้า ซึ่งเป็นปูนคุณภาพสูงที่ใช้เทยึดแท่นเครื่องจักรขนาดใหญ่ วางแผนเพิ่มยอดขายปูนพิเศษจาก 30 ล้านบาท หรือ 5 หมื่นตัน คิดเป็น 5% ของยอดขายรวม ให้เพิ่มเป็น 10-20% ในปีนี้
ภาพรวมตลาดเสาเข็ม ซึ่งเป็นธุรกิจหลักของ GEN เติบโตดีต่อเนื่องจากปีก่อน และมีแนวโน้มโตต่อไปอีก 3 ปีจากนี้ตามการเติบโตของโครงการพื้นฐานของรัฐ
โครงสร้างรายได้เสาเข็มคิดเป็น 70% ของรายได้รวม คาดปีนี้โตได้ 20% ปัจจุบันมีงานเสาเข็มอยู่ในมือคิดเป็นมูลค่า 500 ล้านบาท พื้นสำเร็จรูป 10% ผนังสำเร็จรูป 10% และผนังตกแต่ง 6%
ปัจจุบัน GEN ผลิตพื้นสำเร็จรูปเต็ม 100% จึงได้ปรับปรุงวิธีการทำงาน ตลอดจนเทคนิค และแผน 23 ปี ที่จะเพิ่มกำลังผลิตคือ การขยายพื้นที่โรงงานทั้งทางตรงที่ลงทุนเองและทางอ้อมด้วยการซื้อกิจการ
“สิ่งแรกที่ผมทำได้คือ พิสูจน์ตัวเองทำให้ GEN กลับมาฟื้น การลดต้นทุนเพิ่มประสิทธิภาพบริษัท ส่วนแผนระยะยาวคือ การขยายธุรกิจหลัก ขยายโรงงานภายใน 23 ปีนี้”
ส่วนแผนระยะยาว เป้าที่ GEN จะเดินคือ การเป็นผู้ผลิตและขายสินค้าวัสดุก่อสร้างครบวงจร “One Stop Service” กระจายไปตามหัวเมืองหลักๆ เพื่อเป็นจุดขายให้บริการครบวงจรกับโครงการ ซึ่งมีตั้งแต่เหล็ก เสาเข็ม พื้นสำเร็จรูป ปูนซีเมนต์เด็นก้า ผนังตกแต่ง ฯลฯ ซึ่งเหล็กจะเป็นสินค้าตัวเพิ่มเติมในปีนี้
สำหรับค่าแรงงานที่ปรับขึ้นมา 300 บาท ไม่ได้กระทบต้นทุนของ GEN เนื่องจากการผลิตส่วนใหญ่ใช้เครื่องจักรมากกว่าแรงงาน ถือเป็นจุดแข็งของบริษัทจึงได้สินค้าที่มีคุณภาพมาตรฐานมากกว่าแรงงาน
เมื่อ ดร.กี๊ ตีทะลุธุรกิจของ GEN ผ่านตลอดแล้ว จึงต้องใช้เวลาที่จะพิสูจน์ฝีมือให้บริษัทกลับมาฟื้นตัวตามที่วาดฝันไว้ ภายใต้โครงสร้างกลุ่มทุนใหม่ที่มุ่งหวังให้ GEN เติบโตอย่างจริงจัง ไม่ใช่เข้ามาหาผลประโยชน์จากหุ้น เปลี่ยนมือครั้งแล้วครั้งเล่าเหมือนกลุ่มทุนอื่นๆ ที่ผ่านมา